อิออนเจาะรากหญ้า มั่นใจคุมหนี้เสียอยู่
อิออนตั้งเป้าบัตรใหม่ 7 แสนใบ เจาะกลุ่มฐานรากเงินเดือนต่ำ 8 พัน มั่นใจคุมเอ็นพีแอลไม่ถึง 3%
10 พ.ค. 2560

อิออนตั้งเป้าบัตรใหม่ 7 แสนใบ เจาะกลุ่มฐานรากเงินเดือนต่ำ 8 พัน มั่นใจคุมเอ็นพีแอลไม่ถึง 3%นายนันทวัฒน์ โชติวิจิตร ผู้จัดการฝ่ายบริหารการตลาด บริษัท อิออน ธนสินทรัพย์(ไทยแลนด์) เปิดเผยว่า ปีนี้อิออนตั้งเป้าขยายลูกค้าใหม่ จำนวน 7 แสนใบ มียอดใช้จ่ายประมาณ 9.8 หมื่นล้านบาท เฉลี่ยลูกค้ามียอดใช้จ่ายผ่านบัตร 5,000 บาท/บัตร/เดือน เพิ่มขึ้น 20% ทั้งนี้ ยังสามารถคุมหนี้ที่ไม่ก่อให้เกิดรายได้ (เอ็นพีแอล) ไม่เกิน 3% จากปัจจุบันอยู่ที่ 2.7%ทั้งนี้ บริษัทยังคงเน้นกลุ่มลูกค้าฐานเงินเดือน 8,000 บาท แม้ว่าบริษัทอื่นๆ ได้ปรับฐานเงินเพิ่มเป็น 1.2 หมื่นบาทแล้ว เนื่องจากต้องการเป็นทางเลือกไม่ให้ลูกค้าระดับฐานรากหันไปกู้เงินนอกระบบ อีกทั้งธนาคารพาณิชย์เริ่มหันไปจับกลุ่มลูกค้าระดับพรีเมียมมากขึ้นสำหรับไตรมาสแรกที่ผ่านมา ยอดการใช้จ่ายบัตรกลุ่มบัตรเครดิตเติบโต 8% สินเชื่อโต 4-5 % รวมทั้งยอดหนี้เอ็นพีแอลลดลง เนื่องจากได้อานิสงส์มาตรการกระตุ้นเศรษฐกิจของรัฐบาล และรวมถึงราคาสินค้าเกษตรดีขึ้น ทำให้ลูกค้าระดับรากฐานมีกำลังจับจ่ายใช้สอยมากขึ้น ส่วนไตรมาส 2 แนวโน้มยังดีอย่างต่อเนื่องล่าสุด อิออนจับมือกับ บิ๊กซี ซูเปอร์ มาร์เก็ต ออกบัตรแพลทินัม เพย์เวฟ และบัตรสินเชื่อบิ๊กซี เอ็กซ์คลูซีฟ โดยตั้งเป้าหมายยอดบัตรเพิ่มขึ้น 2.5 แสนใบ